A kormány két éve még hallani sem akart az Európai Unión kívüli nem magyar vendégmunkásokról, de másfél éve már belső Ukrajnában indított toborzókampányt.

Az RTL Klub Híradójának összeállítása szerint egy éve a Közbeszerzési Értesítőből derült ki, hogy a kormány belső Ukrajnából hívna Magyarországra munkaerőt, sőt azt is lehetővé tették, hogy 90 napig munkavállalási engedély nélkül dolgozzanak egyes hiányszakmákban.

Azóta többszörösére, nagyjából 20 ezerre emelkedett az ukrán vendégmunkások száma Magyarországon.

Varga Mihály pénzügyminiszter a parlament szakbizottsága előtt a héten arról beszélt: megérte az intézkedés.

A Vasas Szakszervezeti Szövetségnél viszont azt mondják, az ukránok érdemben nem csökkentették a magyarországi munkaerőhiányt, a vendégmunkások egy része viszont - ahogy betanítják - továbbáll.